|  |  |
| --- | --- |
|  | EELNÕU 17.05.2017 |
| Korraldus |  |
| Õhusaasteloa andmine |  |
|  |  |

**I ASJAOLUD**

Aktsiaselts Saarte Liinid (registrikood 10216057, aadress Rohu 5, 93819 Kuressaare) (edaspidi ka käitaja) esitas 11.05.2017 Keskkonnaametile (edaspidi ka loa andja) õhusaasteloa taotluse ja selle lisaks oleva lubatud heitkoguste projekti (edaspidi LHK projekt). ). Taotlus registreeriti Keskkonnaameti dokumendihaldussüsteemis 11.05.2017 nr 15-2/17/5972. Käitaja taotleb õhusaasteluba saasteainete välisõhku väljutamiseks puistekaupade käitlemisel Saare maakonnas Kuressaares aadressil Roomassaare tee 12 asuval kinnistul (katastritunnus 34901:001:0082).

Käitaja põhitegevusalaks on sadamate töö ja veeteede kasutamisega seotud tegevused (EMTAK kood 52221). Õhusaasteluba taotletakse laadungikäitluseks (EMTAK kood 5224). Roomassaare sadam on Saaremaa suurim kaubasadam, kus on välja ehitatud kaid ka reisilaevadele, naftatankerile, kalalaevadele ja purjejahtidele. Sadama territoorium hõlmab maa-ala suurusega 74 000 m2 ja veeala 80 700 m2. Sadamas on 6 kaid kogupikkusega 544 m. Suurim sügavus kai ääres on 5,5 m. Sadam võtab vastu kaubalaevu pikkusega kuni 120 m, laiusega kuni 15 m ja süvisega kuni 5 m. Sadamas on kaks kaubakaid (kaid nr. 1 ja 4). Õhusaasteluba taotletakse freesturba ja hakkpuidud lastimiseks laevadele ja killustiku lossimiseks. Planeeritavateks puistekaupade käideldavateks kogusteks on 130 000 m3 freesturvast, 130 000 m3 hakkpuitu ja 30 000 m3 killustikku aastas. Käitaja poolt taotletavad välisõhku heidetavate saasteainete aastased heitkogused on osakesi, summaarselt 3,821 tonni, sh peenosakesi 3,497 tonni ja eriti peeneid osakesi 2,361 tonni.

Kuressaare linna üldplaneeringu alusel asub Roomassaare sadama tootmisterritoorium ettevõtlusalal. Roomassaare sadamaga vahetult piirnevate alade maakasutuse juhtotstarve on ettevõtlusala ja kaubandus-teenindusala. Lähimad elamud paiknevad Roomassaare sadamast ca 2 km kaugusel põhjasuunas. Käitis ei asu kaitse- ega hoiualal, Natura 2000 linnu- ega loodusalal. Käitise lähiümbrusesse ei jää kaitstavaid loodus- ega üksikobjekte. Käitisest ca 500 m kaugusel läänesuunas asub Kuressaare lahe hoiuala piir.

Keskkonnaamet kontrollis esitatud õhusaasteloa taotluse ja LHK projekti sisu vastavust keskkonnaministri 27.12.2016 määruses nr 74 (edaspidi määrus nr 74) „Õhusaasteloa taotlusele ja lubatud heitkoguste projektile esitatavad täpsustatud nõuded, loa taotluse ja loa vormid“ esitatud nõuetele. Õhusaasteloa taotlus vastab määruse nr 74 nõuetele. Keskkonnaamet pidas esitatud andmeid piisavaks õhusaasteloa taotluse menetlusse võtmiseks.

Keskkonnaseadustiku üldosa seaduse (edaspidi (KeÜS) § 47 lõike 2 alusel avalikustab Keskkonnaamet teate õhusaasteloa taotluse menetlusse võtmise kohta ametlikus väljaandes Ametlikud Teadaanded ([www.ametlikudteadaanded.ee](http://www.ametlikudteadaanded.ee)) ja kohalikus või maakondlikus ajalehes.

KeÜS § 47 lg 1 punkti 7 kohaselt võib teade sisaldada lisaks õhusaasteloa taotluse väljapaneku ajale ja kohale ka õhusaasteloa kohta antava haldusakti eelnõu väljapaneku aega ja kohta. Sellest lähtuvalt avaldas Keskkonnaamet XX.05.2017 õhusaasteloa taotluse menetlusse võtmise teate koos eelnõu väljapaneku aja ning kohaga ametlikus väljaandes Ametlikud Teadaanded. Sama teade ilmus ajalehes Saarte Hääl XX.05.2017. KeÜS § 47 lõike 21 kohaselt tasus ajalehes avaldamise kulud õhusaasteloa taotleja.

Arvestades asjaolu, et avalikkusel peab olema haldusmenetluse seaduse (edaspidi HMS) § 49 lõike 2 ja KeÜS § 48 lõike 1 kohaselt võimalus eelnõuga tutvuda vähemalt kaks nädalat, määras Keskkonnaamet eelnõudele ettepanekute ja/või vastuväidete esitamise ajaks 4 nädalat eelnõu kättesaamisest arvates. Ettepanekuid ja/või vastuväiteid *laekus/ei laekunud*.

Keskkonnaamet edastas XX.05.2017 kirjaga nr 15-2/17/5972-2 tulenevalt KeÜS § 43 lõikest 1 õhusaasteloa taotluse ja eelnõud Kuressaare Linnavalitsusele arvamuse saamiseks seoses menetletava loaga. Kohalikul omavalitsusel on tulenevalt KeÜS § 43 lõikest 2 õigus esitada kirjalikult arvamus õhusaasteloa taotluse kohta ühe kuu jooksul taotluse saamisest arvates. Ühtlasi informeeris Keskkonnaamet Kuressaare Linnavalitsust, et kui Kuressaare Linnavalitsus oma arvamust määratud tähtajaks esitanud ei ole või palunud määratud tähtaega pikendada, võib Keskkonnaamet vastavalt HMS § 16 lõikele 2 lahendada ülalnimetatud saasteloa taotluse ilma Kuressaare Linnavalitsuse arvamuseta.

Keskkonnaamet teavitas XX.05.2017 kirjaga (registreerimisnumber 15-2/17/5972-X) õhu-saasteloa andmise menetluse algatamisest ja eelnõu valmimisest KeÜS § 46 lõikes 1 nimetatud isikuid, saates vastava teate aktsiaselts Saarte Liinid käitise tootmisterritooriumiga piirnevatele kinnisasja omanikele. Avalikustamise käigus huvitatud isikuid ei lisandunud*.* Ettepanekuid ja/või vastuväiteid *laekus/ei laekunud*.

Vastavalt HMS § 11 ja § 40 lõikele 1 peab loa andja andma enne haldusakti väljastamist menetlusosalisele võimaluse esitada kirjalikus, suulises või muus sobivas vormis asja kohta oma arvamus ja vastuväited. Keskkonnaamet küsis XX.05.2017 kirjaga nr 15-2/17/5972-X käitajalt arvamust ja vastuväiteid käesolevale õhusaasteloa andmise eelnõule 4 nädala jooksul eelnõu kättesaamisest arvates. Ettepanekuid ja/või vastuväiteid *laekus/ei laekunud*.

**II KAALUTLUSED**

Atmosfääriõhu kaitse seaduse (edaspidi AÕKS) § 89 kohaselt annab õhusaasteloa Keskkonnaamet. AÕKS § 2 kohaselt kohaldatakse õhusaasteloa taotluse menetlusele KeÜS 5. peatüki ja HMS sätteid, arvestades AÕKS-is sätestatud erisusi. .

Aktsiaseltsile Saarte Liinid on Roomassaare sadamas puistekaupade käitlemiseks õhusaasteluba vajalik tulenevalt keskkonnaministri 14.12.2016 määruse nr 67 (edaspidi määrus nr 67) „Tegevuse künnisvõimsused ja saasteainete heidete künniskogused, millest alates on käitise tegevuse jaoks nõutav õhusaasteluba“ §-st 2. Määruse nr 67 § 2 kohaselt on õhusaasteluba nõutav, kui käitise kõikidest ühel tootmisterritooriumil asuvatest heiteallikatest väljutatakse saasteaineid koguses, mis ületab määruse lisas nimetatud künniskogust. Käitaja poolt taotletavad välisõhku heidetavate saasteainete aastased heitkogused on osakesi, summaarselt 3,821 tonni. Osakeste, summaarselt, künniskogus on määruse nr 67 § 2 kohaselt 1 tonn aastas.

AÕKS § 91 lõige 2 punkt 3 ja 98 lõige 1 punkt sätestab, et õhusaasteloa taotlusele ja LHK projektile ning õhusaasteloale tuleb kanda kõigist käitise tootmisterritooriumil paiknevatest heiteallikatest kokku iga väljutatava saasteaine nimetus ja andmed summaarse lubatud heitkoguse kohta tonnides kalendriaastas või vajaduse korral lühemas ajaühikus, kui saasteaine heitkogus on aastas vähemalt üks kilogramm. Sellest tulenevalt kantakse õhusaasteloale osakeste, summaarselt, peenosakeste ja eriti peente osakeste aasta ja hetkelised heitkogused.

Osakeste, summaarselt, peenosakete ja eriti peente osakeste heide turba laadimisel Roomassaare sadamas on LHK projektis leitud välisõhu kvaliteedi mõõtmiste ja pöördmudeldamise teel. Mõõtmiste ja saasteainete hajumisarvutuste tulemused on esitatud OÜ KUPI (registrikood 10858876) poolt koostatud Roomassaare sadama seire aruandes. Käitaja esitas mõõtmiste aruande koos mõõtmiste protokolliga Keskkonnaametile 12.12.2016 kirjaga nr 1/1-11/302. Aruanne ja mõõtmiste protokoll registreeriti Keskkonnaameti dokumendisüsteemis 12.12.2016 numbriga 15-2/16/551.

Mõõtmiste planeerimine, mõõtmine ja pöördmudeldamine viidi seire aruandes läbi standardi EVS 892 „Hajusallikate heitkoguste mõõtmine“ nõuete kohaselt. Mõõtmised viis läbi OÜ Eesti Keskkonnauuringute Keskus (edaspidi EKUK) (registrikood 10057662) 09.08.2016. EKUK mõõtis tahkete osakeste kontsentratsioone automaatanalüsaatoriga Dusttrak DRX 8533, mis on mõeldud tahkete osakeste, summaarselt, peenosakete ja eriti peente osakeste määramiseks laseroptilisel meetodil. Meetod on akrediteeritud. Mõõtmiste ajal toimus tavapärane turba lastimine laeva.

Hakkpuidu laadimisel Roomassaare sadamas on osakeste, summaarselt, peenosakete ja eriti peente osakeste heite hindamisel lähtutud aktsiaselts Saarte Liinid Virtsu sadama LHK projektis toodud hetkelistest heitkogustest. Killustiku lossimisel on aluseks võetud OÜ KUPI poolt koostatud Nordkalk AS (registrikood 10656606) Virtsu sadama LHK projekt (õhusaasteluba nr L.ÕV/319895). Aktsiaselts Saarte Liinid Virtsu sadamas kasutatav puistekaupade lastimise/lossimise tehnoloogia on sarnane aktsiaselts Saarte Liinid Roomassaare sadamas kasutatava puistekaupade lastimise/lossimise tehnoloogiaga.

Loa andja kontrollis õhusaasteloa taotluse ja LHK projekti vastavust keskkonnaministri 27.12.2016 määruses nr 75 (edaspidi määrus nr 75) „Õhukvaliteedi piir- ja sihtväärtused, õhukvaliteedi muud piirnormid ning õhukvaliteedi hindamispiirid“ sätestatud õhukvaliteedi piirväärtustele. AÕKS § 94 lõike 2 kohaselt ei tohi kõigist käitise tootmisterritooriumil paiknevatest heiteallikatest kokku iga välisõhku väljutatava saasteaine maksimaalne hetkeline heitkogus summaarselt ületada väärtust, mis võib põhjustada määruses nr 75 nimetatud õhukvaliteedi piirnormi ületamist väljaspool käitise tootmisterritooriumi. AÕKS § 10 lõike 3 kohaselt eeldatakse õhukvaliteedi piirvääruse ületamise korral olulise keskkonnahäiringu tekkimist. LHK projektis hinnati õhukvaliteedi taset arvutuslikult. Saasteainete leviku modelleerimiseks kasutati modelleerimistarkvara Garant-Universaal.

AÕKS § 92 lõige 3 sätestab, et iga saasteaine hajumise arvutuslikul hindamisel võetakse arvesse kõik käitise tootmisterritooriumil paiknevad heiteallikad ja kõik õhusaasteluba, keskkonnakompleksluba või registreeringut omavad heiteallikad, mis jäävad saasteainete hajumise arvutuslikuks hindamiseks kasutatava arvutusprogrammi hindamise piirkonda. Vastavalt keskkonnaministri 27.12.2016 määruse nr 84 „Õhukvaliteedi hindamise kord“ § 16 lõikele 6 ulatub hajumisarvutuse piirkond vähemalt ühe kilomeetri kaugusele igast käitise heiteallikast. LHK projektis hinnati aktsiaselts Saarte Liinid Roomassare sadama heiteallikate koosmõju Aktsiaselts Luksusjaht (registrikood 10373446) (õhusaasteluba nr L.ÕV/324953) ja aktsiaselts Kuressaare veevärk (registrikood 10083079) (õhusaasteluba nr L.ÕV/325313) heiteallikatega. Saasteainete hajumise arvutusliku hindamise tulemused näitavad, et käitaja tegevusega ei ületata ühegi saasteaine osas väljaspool käitise tootmisterritooriumi piiri õhukvaliteedi piirväärtusi.

Määruse nr 74 § 14 kohaselt esitatakse LHK projektis andmed käitise tegevusega kaasneva võimaliku lõhnaaine esinemise kohta, mis võib põhjustada lõhnaaine häiringutaseme ületamise.

Roomassaare sadama tegevusega ei kaasne lõhnaainete tekkimist.

Määruse nr 74 § 15 kohaselt tuleb LHK projektis anda müra võimaliku esinemise hinnang, milles esitatakse andmed müraallikate kohta, mis võivad põhjustada normtaseme ületamist. LHK projekti kohaselt on Roomassaare sadamas müraallikateks sadamasse saabuvad ja väljuvad laevad, laadimismehhanismid (greiferlaadurid) ja veokid. Sadama territooriumi piiril on LHK projekti kohaselt hinnanguline müratase 20-40 dB. Seega on müra normtaseme ületamine väljaspool sadama territooriumi vähetõenäoline.

Keskkonnamõju hindamise ja keskkonnajuhtimissüsteemi seaduse § 6 lõigete 1 ja 2 ning Vabariigi Valitsuse 29.08.2005 määruse nr 224 (*edaspidi määrus nr 224*) “Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu1” kohaselt ei ole puistekaupade lastimise/lossimise korral vaja keskkonnamõju hindamise algatamist kaaluda. Määruse nr 224 § 16 punkt 1 kohaselt tuleb keskkonnamõju hindamise eelhinnangu andmise vajalikkust kaaluda muu määruses nr 224 nimetamata tegevuse korral, mis võib kaasa tuua olulise keskkonnamõju. Roomassaare sadamas kaasneb puistekaupade käitlemisel lisaks tolmu (tahked osakesed) tekkega ka müra. Sadama territooriumi piiril on hinnanguline müratase 20-40 dB. Seega on müra normtaseme ületamine väljaspool sadama territooriumi vähetõenäoline. Tuginedes eelnimetatule, Keskkonnaamet eelhinnangu koostamist vajalikuks ei pidanud ja keskkonnamõju hindamist ei algatanud.

AÕKS § 101 lõige 1 punkti 5 kohaselt peab õhusaasteloa omaja kontrollima heiteallikast väljuvate gaaside koostist ja saasteainete heitkoguste suurust ning nende vastavust õhusaasteloas sätestatule ja VÕKS § 105 lõike 3 või tööstusheite seaduse § 73, 76 või § 79 lõike 3 alusel kehtestatud piirväärtustele.

Saasteainete heitkogused ja saasteainete saastetasemed on Roomassaare sadamas (freesturba lastimisel laeva) määratud 2016. aasta suvel EKUK poolt läbi viidud mõõtmiste alusel. Kuna Roomassaare sadamas lastitakse/lossitakse korraga ainult ühte puistekaupa ja kuna saasteainete heide on turba lastimisel suurem kui hakkpuidu lastimisel või killustiku lossimisel, siis viidi LHK projektis saasteainete hajuvusarvutused läbi ainult turba kohta. Vastavalt LHK projektile tekivad osakeste, summaarselt, maksimaalsed kontsentratsioonid käitise tootmisterritooriumil heiteallika vahetus läheduses. Sadama territooriumi piiril võib osakeste, summaarselt, maksimaalne kontsentratsioon ulatuda 25 µg/m3, mis moodustab osakeste õhukvaliteedi ühe tunni keskmisest piirväärtusest 500 µg/m3 5% ja 24 tunni keskmisest piirväärtusest 150 µg/m3 17%. Peenosakeste maksimaalne kontsentratsioon sadama territooriumi piiril võib ulatuda 10 µg/m3, mis moodustab osakeste õhukvaliteedi ühe tunni keskmisest piirväärtusest 50 µg/m3 20%. Arvestades, et saasteainete heitkoguste ja saasteainete saastetasemete määramise aluseks Roomassaare sadamas on ühekordsed mõõtmised ja kuna puistekaupade laadimisel tekkiv heide sõltub suurel määral ilmastikutingimustest (tegemist on ebastabiilse saasteprofiiliga allikaga), siis peab Keskkonnaamet vajalikuks saasteainete heitkoguste regulaarset täpsustamist otseste mõõtmiste teel.

Saasteainete heitkoguste täpsustamiseks määrata üks kord 5 aasta jooksul turba lastimisel laeva otseste mõõtmiste teel osakeste, summaarselt (PM-sum), peenosakeste (PM10) ja eriti peente osakeste (PM2,5) sisaldus välisõhus. Mõõtepunktide arv ja paiknemine peavad olema piisavad pöördmudeldamise teel osakeste, summaarselt (PM-sum), peenosakeste (PM10) ja eriti peente osakeste (PM2,5) hetkeliste heitkoguste (g/s) hindamiseks. Mõõtmiste planeerimine, mõõtmine ja pöördmudeldamine viia läbi standardi EVS 892 „Hajusallikate heitkoguste mõõtmine“ nõuete kohaselt. Mõõtmised viia läbi kuiva ilmaga. Mõõtmiste kestus peab igas mõõtepunktis olema vähemalt tund aega. Lisaks määrata mõõtmiste ajal temperatuur, tuule kiirus ja suund ning pilvisus. Mõõtmisi võib teostada vastavale mõõtmismetoodikale akrediteeritud laboratoorium, kes peab tagama mõõtmiste esinduslikkuse. Seire tulemused koos hetkeliste heitkoguste (g/s) arvutustega esitada Keskkonnaametile kolme kuu jooksul peale mõõtmiste läbiviimist

Aktsiaseltsile Saarte Liinid on puistekaupade lastimiseks/lossimiseks Roomassaare sadamas väljastatud vee erikasutusluba nr L.VV/323645, kus on toodud lastimis- ja lossimistööde erinõuded, et vältida puistekaupade sattumist veekeskkonda:

1. Lastimine/lossimine peab toimuma operatiivpersonali pideva järelevalve all.
2. Puistekaupade lastimine ja lossimine tuleb peatada tuule keskmisel kiirusel üle 15 m/s.
3. Sadamasse sissesõidul ja liikumisel akvatooriumis liigub laev minimaalse kiirusega, mille puhul ta säilitab juhitavuse rooli abil. Raskete ilmastikutingimuste korral tuleb kasutada laeva sildumisel puksiiri abi.
4. Võimalusel rakendatakse laevasisest puistekaupade teisaldamist.
5. Vältida korduvat puistekaupade ühest asupaigast teise ladustamist.
6. Kasutatakse hüdraulilisi tõsteseadmeid, greiferkoppa ja niisutusseadmeid.
7. Kraana greifer avatakse minimaalselt mitte rohkem kui 2 m kõrgusel.
8. Turvas tuuakse sadamasse kinniste turbaveokitega.
9. Toimub teede ja platside pidev perioodiline puhastamine.
10. Tagatakse laadimisseadmete perioodiline hooldamine.
11. Lastimis/lossimisseadme avarii korral tagatakse tööde viivitamatu peatamine.
12. Lastimis/lossimistööde lõppedes tagatakse kasutatud seadmete täielik tühjendamine.

Keskkonnaamet peab vee erikasutusloaga nr L.VV/323645 kehtestatud meetmeid piisavaks saasteainete heitkoguste vähendamiseks.

Õhusaasteloa omajale rakenduvad kõik asjakohased õigusaktides sätestatud õigused ja kohustused. Keskkonnaamet on seisukohal, et seadusandlusest tulenevaid otsekohalduvaid nõudeid ei ole otstarbekas õhusaasteloale kanda.

Vastavalt AÕKS § 90 antakse õhusaasteluba tähtajatult või kindlaksmääratud tähtajaks. Aktsiaselts Saarte Liinid taotles õhusaasteluba tähtajatult. Õhusaasteluba väljastatakse määruse nr 74 kohasel vormil.

Käesoleva otsusega antav õhusaasteluba nr L.ÕV/329220 annab aktsiaseltsile Saarte Liinid õiguse Saare maakonnas Kuressaares aadressil Roomassaare tee 12 asuval kinnistul (katastritunnus 34901:001:0082) puistematerjalide käitlemisel tekkivate saasteainete välisõhku väljutamiseks. Puistekaupade käideldavateks kogusteks on 130 000 m3 freesturvast, 130 000 m3 hakkpuitu ja 30 000 m3 killustikku aastas. Loaga kehtestatakse heiteallikale aastased ja hetkelised saasteainete heitkogused ja seiretingimused.

**III OTSUSTUS**

Lähtudes eeltoodust, käitaja taotlusest ja tuginedes atmosfääriõhu kaitse seaduse § 89, keskkonnaseadustiku üldosa seaduse § 59 lõige 2 punktile 4 ja § 59 lõikele 4 ning Keskkonnaameti peadirektori 18.07.2016 käskkirja nr 1-1/16/287 “Regioonide põhimääruste kinnitamine” lisaga 2 kinnitatud Lääne regiooni põhimääruse punktidest 2.1 ja 3.5.8 **otsustan:**

1. Väljastada aktsiaseltsile Saarte Liinid (registrikood 10216057, aadress Rohu 5, 93819 Kuressaare) tähtajatu kehtivusega õhusaasteluba nr L.ÕV/329220 Saare maakonnas Kuressaares aadressil Roomassaare tee 12 asuval kinnistul (katastritunnus 34901:001:0082) puistematerjalide käitlemisel tekkivate saasteainete välisõhku väljutamiseks. Puistekaupade käideldavateks kogusteks on 130 000 m3 freesturvast, 130 000 m3 hakkpuitu ja 30 000 m3 killustikku aastas.
2. Avalikustada aktsiaseltsile Saarte Liinid õhusaasteloa andmine ametlikus väljaandes Ametlikud Teadaanded ja ajalehes Saarte Hääl.
3. Käesolev korraldus jõustub teatavakstegemisest.
4. Õhusaasteluba nr L.ÕV/329220 on kättesaadav Keskkonnaameti keskkonnateenuste portaalis (<https://eteenus.keskkonnaamet.ee/>).

Käesolevat korraldust on võimalik vaidlustada 30 päeva jooksul korralduse teatavaks tegemisest arvates, esitades vaide korralduse andjale haldusmenetluse seaduses sätestatud korras või kaebuse halduskohtusse halduskohtumenetluse seadustikus sätestatud korras.

Sulev Vare

juhataja

Lääne regioon

Saata:aktsiaselts Saarte Liinid, Kuressaare Linnavalitsus, Keskkonnainspektsioon

Liia Krumm

välisõhu spetsialist

Lääne regioon